เมื่อนึกถึงของกินแถวประตูผี คนส่วนใหญ่จะนึกถึงผัดไท คราวนี้ลองเปลี่ยนเมนู เปลี่ยนร้านมาลองกุ้งอบวุ้นกันบ้าง ร้านนี้ชื่อว่า เจ๊หงษ์ กุ้ง ปู อบวุ้นเส้น ตั้งอยู่ชั้น 1 ของ ทิมเฮ้าส์ หรือ ทิมเรืองเวชโอสถ บริเวณร้านมีทั้งอยู่ในทิมเฮ้าส์และริมถนน มีโต๊ะนั่งรวมๆแล้วสิบกว่าโต๊ะ อาหารแนะนำคือ กุ้งอบวุ้นเส้น รสชาติของวุ้นเส้นกลมกล่อมดีมาก ไม่เค็มเกินไป วุ้นเส้นเหนียวกำลังดี ไม่อืดและกุ้งที่ใส่มาตัวใหญ่และสด ทานกับน้ำจิ้มซีฟู้ดอร่อยมาก ส่วนเมนูแนะนำอื่นคือ ต้มยำกุ้งน้ำขึ้น รสชาติถึงเครื่อง (ใส่เครื่องมาให้เยอะมาก) น้ำต้มยำอร่อยบวกกับกุ้งใหญ่ที่ใส่มาถือว่าลงตัวทีเดียว
ข้อเสียด้านรสชาติไม่ค่อยมี จะมีก็แต่เรื่องที่จอดรถ ร้านไม่มีที่จอดรถให้บริการ ริมถนนก็เป็นบริเวณที่จอดไม่ได้ ถ้าขับรถไปแนะนำให้จอดที่จอดรถข้างร้านผัดไท หรือในวัดเทพธิดาราม และอีกเรื่องหนึ่งคือเวลาในการรออาหารค่อนข้างนาน